Χάρι Πότερ (χαρακτήρας)

Ο Χάρι Τζέιμς Πότερ (Harry James Potter) είναι ο χαρακτήρας του τίτλου και ο κύριος πρωταγωνιστής της σειράς της Τζ. Κ. Ρόουλινγκ Χάρι Πότερ. Τα βιβλία αφηγούνται εφτά χρόνια από τη ζωή του μοναχικού ορφανού, Χάρι Πότερ, ο οποίος, στα ενδέκατα γενέθλια του, μαθαίνει πως είναι μάγος -όπως, άλλωστε και οι γονείς του. Μυείται στον μυστικό κόσμο των μάγων για να φοιτήσει στην σχολή Χόγκουαρτς για μαγείες και ξόρκια. Υπό την φύλαξη του ευγενικού διευθυντή Άλμπους Ντάμπλντορ, ο Χάρι ανακαλύπτει πως είναι ήδη διάσημος στον κόσμο των μάγων και ότι η μοίρα του είναι αλληνένδετη με αυτή του Λόρδου Βόλντεμορτ, του σατανικού μάγου που σκότωσε τους γονείς του και αυτός που υποτίθεται πως πέθανε όταν προσπάθησε αποτυχημένα να σκοτώσει τον Χάρι όταν ήταν μωρό. Σύμφωνα με την Τζ. Κ. Ρόουλινγκ, εκείνη εμπνεύστηκε τον Χάρι Πότερ, καθώς περίμενε για ένα καθυστερημένο τρένο, το 1990. Σκέφτηκε να τον κάνει ορφανό, λόγω του θανάτου της μητέρας της.

Δημιουργία
Σύμφωνα με την Τζ. Κ. Ρόουλινγκ, η ιδέα και για τη σειρά Χάρι Πότερ, αλλά και για τον ομώνυμο χαρακτήρα, της ήρθε ενώ περίμενε ένα καθυστερημένο τρένο από το Μάντσεστερ προς το Λονδίνο το 1990. Η Τζ. Κ. Ρόουλινγκ δήλωσε ότι αυτές τις ώρες η ιδέα της για "αυτό το κοκαλιάρικο, μαυρομάλλικο αγόρι, που δεν γνώριζε πως ήταν μάγος άρχισε να γίνεται όλο και πιο σαφής και συγκροτημένη". Ενώ οι ιδέες της έρχονταν η μία μετά την άλλη, η Ρόουλινγκ αποφάσισε, μεταξύ άλλων, να κάνει τον Χάρι ένα ορφανό παιδί, που φοιτούσε σε ένα οικοτροφείο, που ονομαζόταν Χόγκουαρτς. Η συγγραφέας εξήγησε σε μία συνέντευξη στον The Guaridian το 1998: "Ο Χάρι έπρεπε να είναι ορφανός -να γιατί είναι τόσο τολμηρός, διότι δεν έχει φόβο να απογοητεύσει τους γονείς του... Το Χόγκουαρτς έπρεπε να είναι οικοτροφείο -τα μισά από τα σημαντικά πράγματα συμβαίνουν τη νύχτα! Επιπλέον, είναι το θέμα της ασφάλειας. Από προσωπική μου εμπειρία, η πεποίθησή μου είναι πως τα παιδιά, πάνω απ' όλα, αποζητούν ασφάλεια και η ασφάλεια είναι κάτι που το Χόγκουαρτς προσφέρει στον Χάρι." Ο τραγικός θάνατος της μητέρας της, στις 30 Δεκεμβρίου του 1990, ενέπνευσε τη Ρόουλινγκ να κάνει τον Χάρι Πότερ ένα ορφανό αγόρι που θρηνεί για τους νεκρούς γονείς του και κατά τη συγγραφή του βιβλίου, η οδύνη του Χάρι γίνεται όλο και "πιο αληθινή" γιατί ήταν συνδεδεμένη με τη δική της. Σε μία συνέντευξη στον The Guardian το 2000, δήλωσε επίσης πως ο χαρακτήρας Γουάρτ στο μυθιστόρημα του Τ. Χ. Γουάιτ Το σπαθί στην πέτρα ειναί ο "πνευματικός πρόγονος του Χάρι". Σε αυτό το βιβλίο, ένα αγόρι που ονομάζεται Γουάρτ συναντά τον μυστηριώδη μάγο Μέρλιν, που μετατρέπει το λυπημένο παιδί σε έναν ρωμαλέο, πανίσχυρο πολεμιστή που αργότερα γίνεται ο Βασιλιάς Αρθούρος. Τέλος, η συγγραφέας είπε πως ο Χάρι είναι γεννημένος στις 31 Ιουλίου, την ίδια μέρα που έχει και αυτή γενέθλια. Παρ' όλα αυτά, δήλωσε η Ρόουλινγκ, ο Χάρι δεν είναι βασισμένος σε αληθινό πρόσωπο "απλώς είναι εμπνευσμένος από ένα κομμάτι του εαυτού μου".

Πρώτο βιβλίο
Στο Ο Χάρι Πότερ και η Φιλοσοφική Λίθος, ο Χάρι Πότερ κάνει την πρώτη του εμφάνιση ως ο κύριος πρωταγωνιστής. Όταν ο Χάρι είχε μόλις ξεπεράσει τον ένα χρόνο ζωής, οι γονείς του δολοφονήθηκαν από τον πανίσχυρο σκοτεινό μάγο Λόρδο Βόλντεμορτ, μα για κάποιο λόγο ο Χάρι επέζησε από τη φονική κατάρα του Βόλντεμορτ, η οποία εξοστρακίστηκε και διαχώρησε την ψυχή του Βόλντεμορτ από το σώμα του. Ως αποτέλεσμα, ο Χάρι έχει ένα σημάδι σε σχήμα αστραπής στο μέτωπο του. Η Ρόουλινγκ δηλώνει: "Η βασική ιδέα είναι ότι ο Χάρι δεν γνωρίζει πως είναι μάγος. Κι έτσι ανέτρεξα στο παρελθόν για να βρω πως γίνεται να μην ήξερε... Όταν ήταν ενός έτους, ο πιο σατανικός μάγος για χιλιάδες χρόνια επιχείρησε να τον σκοτώσει. Σκότωσε τους γονείς του και μετά προσπάθησε να σκοτώσει και τον ίδιο... Έτσι έμεινε με το σημάδι σε σχήμα κεραυνού στο μέτωπο του, ενώ η κατάρα που έριξε εξοστρακίστηκε και χτύπησε τον σκοτεινό μάγο, που από τότε κρύβεται". Ως αποτέλεσμα, ο Χάρι έμεινε ορφανός, που ζούσε άσχημα με τους μόνους εναπομείναντες συγγενείς του, τους σκληρούς Ντάρσλι. Στα ενδέκατα γενέθλια του, ο Χάρι ανακαλύπτει πως είναι μάγος, όταν ο Ρούμπεους Χάγκριντ του λέει πως επρόκειτο να φοιτήσει στο σχολείο Χόγκουαρτς για μαγείες και ξόρκια. Εκεί μαθαίνει για τους γονείς του και για τη σύνδεση του με τον Σκοτεινό Άρχοντα, πηγαίνει στον κοιτώνα του Γκρίφιντορ, γίνεται φίλος με τους συμμαθητές του Ρον Ουέσλι και Ερμιόνη Γκρέιντζερ και ανατρέπει το σχέδιο του Βόλντεμροτ να κλέψει τη Φιλοσοφική Λίθο. Επίσης, γίνεται εχθρός με τους χαρακτήρες Ντράκο Μαλφόι, ένα συμμαθητή του από μία εύπορη οικογένεια μάγων και με τον ψυχρό, ειρωνικό δάσκαλο των φίλτρων Σέβερους Σνέιπ, τον μέντορα του Ντράκο Μαλφόι και τον επικεφαλής του κοιτώνα του Σλίθεριν. Και οι δύο έχθρες συνεχίζουν να υπάρχουν στη διάρκεια της σειράς. Η Ρόουλινγκ είπε πως ο Ντράκο είναι βασισμένος σε διάφορους τυπικούς ψευτοπαλικαράδες των παιδικών της χρόνων και ο Σνέιπ σε έναν σαδιστή καθηγητή της, που αμφισβητούσε τις ικανότητες της.

Βιβλία δύο ως τέσσερα
Στο δεύτερο βιβλίο, Ο Χάρι Πότερ και η Κάμαρα με τα Μυστικά, η Ρόουλινγκ τοποθετεί τον Χάρι εναντίον του Άντον Μόρβολ Χερτ, την "ανάμνηση" του Λόρδου Βόλντεμορτ, που βρίσκεται κρυμμένη σε ένα μυστικό ημερολόγιο, το οποίο ανήκει στη νεώτερη αδελφή του Ρον Τζίνι Ουέσλι. Όταν οι Γεννημένοι από Μαγκλ μαθητές, ξαφνικά αρχίζουν να μαρμαρώνονται, πολλοί υποψιάζονται πως ο Χάρι μπορεί να κρύβεται πίσω από τις επιθέσεις κι έτσι τον βάζουν σε καραντίνα οι περισσότεροι φίλοι του. Στην κλιμάκωση της δράσης του βιβλίου, η Τζίνι Ουέσλι εξαφανίζεται. Προκειμένου να την σώσει, ο Χάρι πολεμά με τον Χερτ και το τέρας που εκείνος έλεγχει, το οποίο βρίσκεται κρυμμένο στην Κάμαρα με τα Μυστικά. Στο τρίτο βιβλίο, Ο Χάρι Πότερ και ο Αιχμάλωτος του Αζκαμπάν, δίνει τη συγκατάβασή της για ένα ταξίδι πίσω στο χρόνο. Ο Χάρι μαθαίνει πως οι γονείς του προδόθηκαν στον Βόλντεμορτ από τον φίλο τους Πίτερ Πέτιγκριου, ο οποίος έκανε να φανεί πως ο νονός του Χάρι, Σείριος Μπλακ, είχε διαπράξει τα εγκλήματα κι έτσι ο τελευταίος οδηγήθηκε στη φυλακή Αζκαμπάν. Όταν ο Μπλακ δραπετεύει γυρεύοντας εκδίκηση, ο Χάρι και η Ερμιόνη χρησιμοποιούν μία χρονομηχανή για να σώσουν αυτόν κι έναν ιπόγρυππα, που ονομάζεται Ωραιόραμφος. Ο Πέτιγκριου -μαζί με την αλήθεια- δραπετεύει κι αυτός και ο αθώος Μπλακ παραμένει ένας κυνηγημένος φυγάς. Στα προηγούμενα βιβλία, ο Χάρι παρουσιάζεται ως παιδί, μα η Ρόουλινγκ δηλώνει πως στο τέταρτο μυθιστόρημα Ο Χάρι Πότερ και το Κύπελλο της Φωτιάς, "οι ορίζοντες του Χάρι -και μεταφορικά και κυριολεκτικά- πλαταίνουν καθώς μεγαλώνει". Η αυξανόμενη ωριμότητα του Χάρι γίνεται φανερή όταν δείχνει ενδιαφέρον για την Τσο Τσάνγκ, μία όμορφη μαθήτρια του Ράβενκλοου. Η ένταση αρχίζει, ωστόσο, από τη στιγμή που ο Χάρι επιλέγεται μυστηριωδώς από το Κύπελλο της Φωτιάς για να διαγωνιστεί στο επικίνδυνο Τρίαθλο Μαγείας, παρ' όλο που ένας άλλος πρωταθλητής του Χόγκουαρτς, ο Σέντρικ Ντίγκορι, έχει ήδη επιλεχθεί. Στην πραγματικότητα, βέβαια, επρόκειτο για μια καλοσχεδιασμένη πλεκτάνη του Λόρδου Βόλντεμορτ, που έχει σκοπό να οδηγήσει τον Χάρι σε μια θανάσιμη παγίδα. Κατά τη διάρκεια της τρίτης πρόκλησης του Τριάθλου, ο Χάρι και ο Σέντρικ μεταφέρονται σε ένα νεκροταφείο. Ο Σέντρικ δολοφονείται και ο Λόρδος Βόλντεμορτ, με τη βοήθεια του Πίτερ Πέτιγκριου χρησιμοποιεί το αίμα του Χάρι σε μία σατανική μαγική τελετή, με σκοπό να αποκτήσει σώμα. Όταν ο Χάρι μονομαχεί με τον Βόλντεμορτ, τα ξόρκια των ραβδιών τους ενώνονται, εξωθώντας τους αντιλάλους των πνευμάτων των θυμάτων του Βολντεμορτ, συμπεριλαμβανομένων και του Σέντρικ, της Λίλι Πότερ και του Τζέιμς Πότερ, να ξεχθούν απ' το ραβδί του. Αυτά τα πνεύματα προστατεύουν προσωρινά τον Χάρι, που τελικά γυρίζει στο Χόγκουαρτς με τη σωρό του Σέντρικ. Για την Ρόουλινγκ αυτή η σκηνή είναι σημαντική, επειδή δείχνει το θάρρος του Χάρι, ο οποίος μεταφέροντας το πτώμα του Σέντρικ πίσω, αποδεικνύει την ευσπλαχνία του. Η Ρόουλινγκ λέει: "Θέλει να λυτρώσει τους γονείς του Σέντρικ από περεταίρω πόνο". Πρόσθεσε πως η αποτροπή του γεγονότος, το σώμα του Σέντρικ Ντίγκορι να πέσει στα χέρια του Βόλντεμορτ, βασίζεται σε μία κλασσική σκηνή στην Ιλίαδα, όπου ο Αχιλλέας ανακτά το πτώμα του καλύτερού του φίλου, Πάτροκλου από τον Έκτορα. Η συγγραφέας είπε: "Αυτή η σκηνή με συγκίνησε πάρα πολύ όταν τη διάβασα στην ηλικία των 19. Η ιδέα της βεβήλωσης ενός πτώματος, μία πανάρχαια ιδέα... Αυτό σκεφτόμουν όταν ο Χάρι έσωσε το κορμί του Σέντρικ". Είπε επίσης ότι έκλαψε όταν οι νεκροί γονείς του Χάρι αποβλήθηκαν από το ραβδί του Βόλντεμορτ κι αυτή ήταν η πρώτη φορά που έκλαψε ενώ έγραφε την ιστορία της.

Πέμπτο και έκτο βιβλίο
Στο πέμπτο βιβλίο, Ο Χάρι Πότερ και το Τάγμα του Φοίνικα, το Υπουργείο Μαγείας οργανώνει μία καμπάνια εναντίον του Χάρι και του Ντάμπλντορ, καταπνίγοντας τους ισχυρισμούς του πως ο Λόρδος Βόλντεμορτ έχει επιστρέψει. Ένας νέος χαρακτήρας εμφανίζεται όταν το υπουργείο διορίζει την Ντολόρες Άμπριτζ ως την καινούρια καθηγήτρια της Άμυνας εναντίον των Σκοτεινών Τεχνών (και ως κατάσκοπο του υπουργείου). Επειδή το παρανοϊκό υπουργείο υποψιάζεται πως ο Ντάμπλντορ οργανώνει έναν μυστικό στρατό για να τους ανατρέψει, η Αμπρίτζ αρνείται να διδάξει στους μαθητές αληθινή αμυντική μαγεία. Κερδίζει σταδιακά δύναμη, ωσπού τελικά έχει το σχολείο ύπο τον έλεγχο της. Ως αποτέλεσμα, η αυξανόμενη οργισμένη και θυμωμένη συμπεριφορά του Χάρι, σχεδόν τον αποκόπτει από τον Ρον και την Ερμιόνη. Η Ρόουλινγκ λέει πως υποβάλει τον Χάρι σε μεγάλο συναισθηματικό στρες για να δείξει την συναισθηματική του ευπάθεια και την ανθρωπιά του -ένα τρωτό του σημείο για τον αντίπαλο του Βόλντεμορτ. "Ο Χάρι είναι ένας πολύ ανθρώπινος ήρωας και αυτό, προφανώς, τον βάζει και σε αντιπαράθεση με τον Βόλντεμορτ, ο οποίος έχει απανθρωπίσει βαριά τον εαυτό του. Και γι' αυτό ο Χάρι έπρεπε να φτάσει σε ένα σημέιο που σχεδόν θα κατάρρεε και θα έλεγε πως δεν ήθελε να παίξει, δεν θέλει να είναι ο ήρωας πια -είχε χάσει τόσα πολλά. Και δεν ήθελε να χάσει κι άλλα. Κι έτσι με το Ο Χάρι Πότερ και το Τάγμα του Φοίνικα αποφάσισα πως σε αυτό το σημείο ο Χάρι θα είχε την κατάρρευση του". Υπό την πίεση της Ερμιόνης, ο Χάρι ιδρύει έναν παράνομο μαθητικό οργανισμό, τον Στρατό του Ντάμπλντορ με σκοπό να διδάξει τους μαθητές αληθινή άμυνα εναντίον των σκοτεινών τεχνών. ...